ועדת הכנסת, כנסת 17, פרוטוקול מספר 213, 2008-02-26 09:30

דוד טל: בוקר טוב, אני פותח את ישיבת ועדת הכנסת.

דוד טל: על סדר יומנו כמה נושאים, אבל טרם נפתח בהם ניתן לחבר הכנסת ריבלין להציע הצעה לסדר.

דוד טל: בבקשה.

ראובן ריבלין: ראיתי שיש כאן סעיף ב', שבו מדובר בתיקון סעיף 10 לתקנון הכנסת בעניין על יושב ראש הוועדה לענייני ביקורת המדינה.

ראובן ריבלין: אני מבקש להוסיף בעניין זה הצעה, שלפיה יושב ראש האופוזיציה יהיה חבר הקואליציה.

ראובן ריבלין: אני מבקש לדון בזה יחד.

דוד טל: תודה, הדבר ברור.

קולט אביטל: רעיון מצוין.

דוד טל: יש לי הסכמות בנושא זה עם יושב ראש סיעת הליכוד, ואקבל את דעתו.

דוד טל: האם זה יניח את דעתו של אדוני?

ראובן ריבלין: יושב ראש סיעת הליכוד, גם אם הוא טועה, בשבילי הוא צודק.

דוד טל: רבותיי חברי הכנסת, אני רוצה לקדם בברכה את התלמידים מבית ספר ליד האוניברסיטה מירושלים.

דוד טל: אם תרצו להשתתף בדיון אשמח לאפשר לכם לדבר.

דוד רותם: אדוני, אני מבקש להקדים, אם אפשר, את הדיון בנושא ו.

דוד טל: סעיף ו – חילופין בראשות הוועדה לקידום מעמד האישה.

דוד טל: נעשה את זה על פי בקשתו של חבר הכנסת רותם, בהנחה שאין התנגדות של החברים האחרים.

דוד טל: מונח לפניי מכתבו של חבר הכנסת גדעון סער, שאקרא את הרישא שלו: בעקבות מעברה של סיעת ישראל ביתנו לאופוזיציה סוכם כי ביום 13 במרץ 2008 תחליף חברת הכנסת ליה שמטוב מסיעת ישראל ביתנו את חבר הכנסת החתום בראשות הוועדה לקידום מעמד האישה.

דוד טל: על כן נדרשת החלטת הכנסת בנושא החילופין הנ"ל.

דוד טל: אביא את זה להצבעה, אבל תרשו לי - - -

קולט אביטל: יש לי שאלה.

קולט אביטל: כשההסכם הזה נחתם סיעת ישראל ביתנו הייתה בקואליציה.

קולט אביטל: השאלה אם זה שהיא עברה לאופוזיציה לא משנה את המצב.

קולט אביטל: בדרך כלל, עד כמה שזכור לי, ראשות הוועדה לקידום מעמד האישה נופל בחלקה של הקואליציה.

קולט אביטל: כך היה בעבר, אני חושבת שחבר הכנסת גדעון סער היה יוצא דופן.

דוד טל: חבר הכנסת סער, לפני שתשיב, אני יכול לומר כמה מילים בקשר לוועדה לקידום מעמד האישה?

גדעון סער: אתה מנהל את הישיבה, אדוני.

גדעון סער: אתה מבקש ממני רשות?

דוד טל: אתם חושבים שזה לא בסדר שחברי כנסת מהקואליציה ומהאופוזיציה יכולים לשתף פעולה?

דוד טל: כשהם הופכים להיות קורקטיים זה כבר לא בסדר?

דוד טל: די לכך שאתם מביאים לכאן פטור מחובת הנחה בצורה אינפלציונית שכזאת.

דוד טל: חבר הכנסת סער, תשיב ולאחר ההצבעה אומר את דבריי.

גדעון סער: אתייחס להערתה של חברת הכנסת אביטל.

גדעון סער: הזכאויות שבין סיעות הבית, בין אם מהקואליציה ובין אם מהאופוזיציה, נקבעו בהחלטות הוועדה המסדרת בתחילת הקדנציה.

קולט אביטל: כתוצאה מהסכם קואליציוני.

גדעון סער: גברתי העלתה נקודה.

גדעון סער: יכול להיות שיש לי איזה מידע, אז אני מוסר את המידע שיש לי.

גדעון סער: במסגרת זו סוכם שתפקיד יושב ראש הוועדה לקידום מעמד האישה יהיה בידי האופוזיציה, ויתחלק בין שלוש סיעות אשר באותה עת – וגם היום - היו חברות באופוזיציה והן סיעות הליכוד, האיחוד הלאומי-מפד"ל וישראל ביתנו.

דוד טל: יהדות התורה לא?

גדעון סער: היא בהחלט נחשבת סיעה אופוזיציונית, אבל היא לא נכללה.

גדעון סער: גם מרצ, גם רע"מ-תע"ל, גם חד"ש וגם בל"ד הן גם סיעות שבאופוזיציה, אף על פי כן הוועדה המסדרת קבעה כך, על פי העקרונות אשר מנחים אותה מידי קדנציה.

גדעון סער: חלוקת הוועדות משתנה מדי קדנציה.

גדעון סער: נכון שבכנסת הקודמת תפקיד הוועדה לקידום מעמד האישה היה בידי הקואליציה, שכן אז ליושב ראש הקואליציה היה חשוב שהוועדה הזאת תהיה בידי הקואליציה.

גדעון סער: ואכן, חלקו גם בה גם אז ברוטציה סיעות הליכוד ושינוי, אשר היו אותה עת סיעות קואליציה.

גדעון סער: על כל פנים, מארג הזמנים השתנה מרגע שישראל ביתנו הצטרפה לקואליציה.

גדעון סער: על כן, לשמחתי, גם כהונתי התארכה קמעה.

גדעון סער: עתה עשינו סדר חדש אשר בא להתייחס לכל אותן ועדות שהן ועדות של האופוזיציה, וכך הסכמנו בינינו.

דוד טל: תודה.

דוד טל: חבר הכנסת כבל, בבקשה.

איתן כבל: אדוני, גונבה שמועה לאוזניי שבוועדה לקידום מעמד האישה שבראשה עמד חבר הכנסת גדעון סער, שעשה עבודה יוצאת מן הכלל, היו חילופי גברי.

איתן כבל: הבנתי שהוועדה היא של הקואליציה.

גדעון סער: מה פתאום?

גדעון סער: איזה שקרים, באמת.

איתן כבל: חבר הכנסת סער, ולו רק בגלל שפרגנתי לך, אתה לא צריך להתנפל.

גדעון סער: אתה אדם רציני.

איתן כבל: ואתה עוד יותר רציני ממני.

איתן כבל: לכן אמרתי: גונבה שמועה לאוזניי.

איתן כבל: המשמעות היא שאני מבקש לקבל הבהרות.

איתן כבל: יכול להיות שאתה צודק, אבל גם יכול להיות שלא.

דוד טל: חבר הכנסת סער, יש לך מה להוסיף על מה שכבר אמרת?

גדעון סער: אני חוזר ואומר, החלטת הוועדה המסדרת קבעה בצורה ברורה שהוועדה לקידום מעמד האישה היא ועדה של האופוזיציה.

דוד טל: עד לפה יש אישור מהיועצת המשפטית של הוועדה.

גדעון סער: זו הייתה הסכמה עם מי שהיה אותה עת גם יושב ראש הוועדה המסדרת וגם יושב ראש הקואליציה, חבר הכנסת אביגדור יצחקי, ובתמורה לזה היו ויתורים אחרים.

גדעון סער: אינני רוצה להיכנס לכל העניין.

גדעון סער: בתוך סיעות האופוזיציה שהיו זכאיות לוועדה זו נקבע הסדר מסוים של רוטציה ביניהן.

איתן כבל: אני מבקש לברר את העניין הזה.

דוד טל: בררתי את העניין הזה עם היועצת המשפטית, ואכן דבריו של חבר הכנסת סער נכונים וכנים.

דוד טל: הדברים האלה רשומים גם בפרוטוקול של הוועדה המסדרת, שהייתי גם חבר בה אבל לא זכרתי את כל הפרטים, ולכן הסתייעתי בסיוע המשפטי שלנו.

דוד טל: יש עוד מישהו שרוצה להוסיף?

איתן כבל: כלומר, לפי הסיכום זה צריך להיות לאופוזיציה.

דוד טל: אכן כן, ואני רוצה להזכיר שישראל ביתנו הייתה אופוזיציה בתחילת דרכה.

גדעון סער: בחלוקת בין שלוש סיעות, כפי שנקבע בהחלטה.

דוד טל: חבר הכנסת סער, סיימנו את הקטע הזה.

דוד טל: אני רוצה לומר משפט בנימה אישית.

דוד טל: אני מברך על העבודה של הוועדה לקידום מעמד האישה.

דוד טל: אני סבור, ומשתדל בכל כוחי, שנכון וראוי שכל הצעת חוק תבוא לאכסניה שלה.

דוד טל: אנחנו, פחות או יותר, יודעים אילו הצעות חוק יעברו לאילו אכסניות, אבל אני רוצה לברך על ההספק ועל התוצרת שהנפיקה הוועדה לקידום מעמד האישה.

דוד טל: את חטאיי אני מזכיר היום; הגם שהאמנתי שנושא מסוים בחוק עבודת נשים נכון וראוי שידון בוועדת העבודה, הרווחה והבריאות, אבל שם – כנראה בגלל פקק של חוקים שנדונים שם - הוא לא קודם, הסכמתי והעברתי את הצעת החוק לוועדה לקידום מעמד האישה, שמשיקה לנושא הזה.

דוד טל: אני רוצה לומר שהדברים נפתרו שם בצורה מאוד יעילה והגיעו לכלל סיום.

דוד טל: חברת הכנסת שלי יחימוביץ, בבקשה.

שלי יחימוביץ': רציתי להוסיף על דבריך ולהודות לחבר הכנסת גדעון סער על כהונתו כיושב ראש הוועדה לקידום מעמד האישה.

שלי יחימוביץ': הוא עשה שם עבודה יוצאת מן הכלל.

שלי יחימוביץ': כמות החקיקה בוועדה גברה באופן חסר תקדים.

שלי יחימוביץ': נעשו מהלכים מצוינים לטובת נשים בישראל.

שלי יחימוביץ': הוועדה התעסקה לא רק בנשים באליטות, שזה לפעמים מקום שהפמיניזם מועד אליו ומתעסק בנשים ממעמד הביניים ומעלה, אלא התעסקה בכל המעמדות, בכל קבוצות האוכלוסייה של נשים בישראל.

שלי יחימוביץ': אני יודעת הרבה שנים שחבר הכנסת גדעון סער פמיניסט, בגלל הכרתנו רבת השנים, ואני חושבת שהוא הביא את השקפת עולמו לידי מיצוי מכסימלי בוועדה.

שלי יחימוביץ': אני מברכת גם חברת הכנסת שמטוב בהצלחה.

דוד טל: הוא הביא השקפת עולמנו למיצוי.

דוד טל: תודה רבה, אני רוצה להודות לכם.

דוד טל: חבר הכנסת זיו, ואחריו חברת הכנסת אביטל.

יצחק זיו: אני רוצה להצטרף לברכות לחבר הכנסת גדעון סער על תפקידו כיושב ראש הוועדה לקידום מעמד האישה.

יצחק זיו: אתה הבאת את הנושא למודעות הציבור.

יצחק זיו: ברכותיי.

קולט אביטל: זה לא אורגינאלי, אבל אני רוצה להגיד שני דברים לזכותו של חבר הכנסת סער.

קולט אביטל: קודם כול, הוא גילה ידע ורגישות לנושא הנשים, שלא ראיתי אצל הרבה אנשים.

קולט אביטל: דבר שני, היעילות שלו בהבאת חוקים לחקיקה מהירה יצרה תקדים יוצא מן הכלל.

קולט אביטל: אני רוצה לאחל לחברת הכנסת ליה שמטוב, שתיכנס לתפקיד הזה, שתוכל לנהוג בצורה דומה.

קולט אביטל: בהצלחה לליה ותודה.

דוד טל: תודה רבה.

דוד טל: כדי להסיר ספק מידידי, חבר הכנסת איתן כבל, אני רוצה לצטט מהפרוטוקול.

דוד טל: אומר יושב ראש הוועדה המסדרת, אביגדור יצחקי, לגבי הוועדה לקידום מעמד האישה: הוועדה הזאת תהיה ברוטציה בין שלוש המפלגות: האיחוד הלאומי, ישראל ביתנו והליכוד, לפי הסדר שהם יקבעו.

דוד טל: תודה רבה, רבותיי.

דוד טל: אנחנו עוברים להצבעה.

דוד טל: מי בעד החילופין בוועדה לקידום מעמד האישה?

דוד טל: הצבעה בעד – רוב נגד – אין החילופין בוועדה לקידום מעמד האישה אושרו.

דוד טל: תודה, אני קובע שחבר הכנסת גדעון סער יפנה את מקומו בראשות הוועדה למעמד האישה לחברת הכנסת ליה שמטוב.

איתן כבל: אני מבקש שזה יהיה מיידית.

דוד טל: נאמרו לי כללי הפרוצדורה, שאנחנו ממליצים לוועדה למעמד האישה, והם צריכים לאשר את זה.

דוד טל: גברתי, אני רוצה לאחל לך הרבה מאוד הצלחה בתפקיד.

דוד טל: זה תפקיד מאוד חשוב.

דוד טל: תיקון סעיף 10 לתקנון הכנסת בדבר יושב ראש הוועדה לענייני ביקורת המדינה - השגות

דוד טל: רבותיי, לאחר שנעתרתי לבקשתו של חבר הכנסת רותם, אנחנו עוברים לסדר היום הרגיל.

דוד טל: תיקון סעיף 10 לתקנון הכנסת בדבר יושב ראש הוועדה לענייני ביקורת המדינה.

דוד טל: היו שם השגות.

דוד טל: בבקשה, חבר הכנסת סער.

דוד טל: ההשגה הייתה שלך?

גדעון סער: כן, שלי ושל חברת הכנסת שלי יחימוביץ.

גדעון סער: ברשותך, אדוני, אפרט.

גדעון סער: התיקון המוצע לתקנון, בעיקרון אמרנו שהוא מקובל עלינו.

גדעון סער: אין לנו התנגדות לתיקון לתקנון, אבל אם הוא יישאר בנוסח הנוכחי שלו תהיה לנו התנגדות, שכן בסעיף א1(1) יש סייג שאומר שהוועדה רשאית לבחור יושב ראש שאינו חבר בסיעה אופוזיציונית, אם יותר ממחצית מחברי הכנסת מסיעות האופוזיציה הודיעו על הסכמתם לכך.

גדעון סער: צריך להבין מה המשמעות.

גדעון סער: תבוא הקואליציה, תיתן תפקיד כזה או אחר לסיעות האופוזיציה, סיעות מסוימות באופוזיציה יהיו מרוצות ותפקיד יושב ראש הוועדה לביקורת המדינה, אשר הנוהג הנכון הוא שהוא בידי האופוזיציה, ואשר מתפקידו לחשוף את ליקויי השלטון, יימסר לידי הקואליציה.

גדעון סער: זה דבר שיהיה כתם על תקנון הכנסת.

דוד טל: תודה.

גדעון סער: אדוני, אני מנמק - - -

דוד טל: הבהרת את דבריך.

דוד טל: שכנעת אותנו.

גדעון סער: ההצעה שלנו היא למחוק הסיפא לסעיף שציינתי.

דוד טל: אדוני, יושב ראש הקואליציה, אולי נייתר את הדיון.

דוד טל: האם אדוני מקבל את זה שיושב ראש ועדת הביקורת יהיה מטעם האופוזיציה?

אלי אפללו: אין לנו בעיה, אדוני.

דוד טל: אם כך, זה מייתר את הדיון, ולא נצטרך לעסוק בנושא שחבר הכנסת ריבלין ביקש לעסוק בו במסגרת הנושא הזה.

דוד טל: מי בעד אישור הנוסח כפי שקראתי, עם ההשגה של חברי הכנסת גדעון סער ושלי יחימוביץ?

דוד טל: הצבעה בעד ההשגה – פה אחד נגד – אין ההשגה אושרה.

דוד טל: תודה, אנחנו מאשרים את ההשגה בדבר יושב ראש הוועדה לענייני ביקורת המדינה.

דוד טל: תיקון סעיף 88 לתקנון הכנסת בדבר תשובת הממשלה להצעה לסדר היום - השגות

דוד טל: אנחנו עוברים לתיקון סעיף 88 לתקנון הכנסת בדבר תשובת הממשלה להצעה לסדר היום.

דוד טל: מי מציג?

דוד טל: בבקשה, חבר הכנסת סער.

גדעון סער: אדוני היושב ראש, מדובר בתיקון סעיף 88ב לתקנון הכנסת.

גדעון סער: אני רואה שיש שתי השגות, גם של חבר הכנסת אדלשטיין.

גדעון סער: אציג השגה שהיא משותפת לי ולחברי הכנסת דב חנין ושלי יחימוביץ.

גדעון סער: ביסודה, אין לנו התנגדות להסדר לפיו סמכות האישור לחילופין של שר, אשר מציג במקום שר אחר, היא של שרה מתאמת באישור יושב ראש הכנסת, כפי שנקבע.

גדעון סער: עם זה אין לנו בעיה.

גדעון סער: רק אתמול מי שהיה במליאת הכנסת ראה את השר לקליטת עלייה שמכהן גם בתפקיד חשוב נוסף, כשר לפיתוח הגליל והנגב, משיב על הצעות בנושא המדיני.

גדעון סער: זאת בשעה שזכינו לכך, ברוך השם, שיש לנו שרת חוץ וגם סגן שר חוץ, אבל לא הם אלא מי שעוסק בגליל והנגב, שאינם מעניינו החוץ, משיב - אלא אם כן מתייחסים לנושא שהעלה חבר הכנסת ליברמן, שרוצים ליצור זיקה בין קוסובו למה שקורה בגליל.

גדעון סער: אבל לפי התשובה, לא זו הייתה הכוונה.

גדעון סער: לכן, אדוני, אנחנו מציעים ליצור מגבלה על המספר הפעמים שהדבר הזה יקרה.

גדעון סער: אני רוצה להסביר, כי זאת מגבלה מאוד נדיבה.

גדעון סער: הצענו שאפשר יהיה גם שמישהו יחליף שר או סגן שר, באותה פרוצדורה שמציעה יושבת ראש הכנסת, אבל שהקרקס הזה יוגבל לשלוש פעמים למושב על-ידי אותו שר.

גדעון סער: אחרת, זו כבר ממש בדיחה.

גדעון סער: זאת אומרת, יעקב אדרי יוכל להשיב על סוגיות שנוגעות למדיניות החוץ של ישראל, רק שהוא לא יוכל להשיב על זה יותר משלוש פעמים במושב.

גדעון סער: אני חושב שאנחנו מציעים השגה מידתית, ששומרת על כבוד הכנסת.

גדעון סער: עם כל הכבוד, אנחנו מכירים את הטקסטים אשר מכינים אותם - - -

ראובן ריבלין: כולם מנחשים מה המדיניות, אז הניחוש שלו טוב כמו ניחוש של אחרים.

גדעון סער: זה נכון.

גדעון סער: יחד עם זאת, כאשר משיבים על נושא שנוגע לשיחות עם הפלסטינים, אותם מנהלת שרת החוץ ולא השר אדרי.

גדעון סער: אנחנו מאפשרים את החריג, מאפשרים אותו בצורה סבירה והגיונית, ואם לא – אנחנו פורצים פה פרצה שחבל בכלל שהסעיף הזה קיים.

גדעון סער: כל אחד יענה על משרד אחר, יותר טוב מלהכניס את התיקון הזה.

דוד טל: תודה רבה.

דוד טל: ההשגה של חבר הכנסת סער משותפת לחברי הכנסת שלי יחימוביץ ודב חנין.

דוד טל: אאפשר לחבר הכנסת יולי אדלשטיין להציג את ההשגה שלו ולאחר מכן נצביע על שתי ההשגות.

דוד טל: בבקשה, אדוני.

יולי יואל אדלשטיין: תודה, אדוני היושב ראש.

יולי יואל אדלשטיין: אני לא חושב שצריך להוסיף הרבה על המציאות שאט-אט תופסת את המליאה.

יולי יואל אדלשטיין: מקרים של שר הקליטה שעונה על נושאים מדיניים זה עוד לא מקרה קיצוני.

יולי יואל אדלשטיין: כמי שיצא לו לנהל את המליאה באופן רצוף בימי רביעי, המציאות היא לא שמישהו עונה בשם מישהו.

יולי יואל אדלשטיין: זכיתי לפני כשבועיים לכך שמספר שרים התחלפו, ואף אחד מהם לא ענה על הנושא שלו.

יולי יואל אדלשטיין: כלומר, כשעלה שר החקלאות הוא ענה על נושא חינוך, שרת החינוך ענתה על נושא ביטחון פנים, והשר לביטחון פנים ענה בנושא החקלאות.

יולי יואל אדלשטיין: אפילו לא מתעכבים חמש דקות בשביל לתת תשובה.

יולי יואל אדלשטיין: אני מפנה את תשומת לבך לפליטת פה שהייתה לחברי גדעון סער לפני שניה.

יולי יואל אדלשטיין: הוא אמר: בלי כל קשר לזה שהדבר צריך להיות באישור יושב ראש הכנסת – כלומר כולם יודעים שזה צריך להיות באישור יושב ראש הכנסת.

יולי יואל אדלשטיין: אבל אני רוצה לתקן את חברי.

יולי יואל אדלשטיין: כרגע מה שמוצע לנו זה בתיאום עם יושב ראש הכנסת, ולא באישור.

יולי יואל אדלשטיין: אני מבקש שזה יהיה באישור.

יולי יואל אדלשטיין: מי שאומר שזאת טאוטולוגיה לא מבין את ההבדל.

יולי יואל אדלשטיין: תיאום זה כשעוזר שר השיכון, למשל, מתקשר ללשכת יושב ראש הכנסת ואומר: השר שלי יענה במקום פלוני אלמוני.

יולי יואל אדלשטיין: באישור, באמת צריך באמת לקבל אישור, בכתב או בעל פה, כפי שתקבע הפרוצדורה.

יולי יואל אדלשטיין: זה הבדל מאוד מהותי.

יולי יואל אדלשטיין: אני חושב שמבחינת עתיד ההצעות הדחופות בכנסת הזאת ובכנסות הבאות עלינו לטובה, התיקון הזה יכול לגרום למצב יותר משופר.

יולי יואל אדלשטיין: תודה.

דוד טל: תודה.

דוד טל: חברת הכנסת יחימוביץ, בבקשה.

שלי יחימוביץ': לא אכביר מילים על המחזות המגוחכים שנגלים לעינינו כששרים קוראים מהדף דבר שאין להם שמץ של מושג בו, ולפעמים אפילו מוסיפים בסוף הדברים שזה מה שחושב השר שהם מחליפים, אבל הם חושבים אחרת.

יולי יואל אדלשטיין: ופותחים בהתנצלות.

שלי יחימוביץ': זה אבסורד, וזה קורה לא פעם ולא פעמיים.

שלי יחימוביץ': אז מתחילות קריאות ביניים, והם אומרים: לא, זה לא אני, אני רק קורא את התשובה.

שלי יחימוביץ': השורה התחתונה, המנהג הזה, ברגע שאין לו גבולות, הוא זילות של הכנסת וזלזול של הדרג המיניסטריאלי בפרלמנט.

שלי יחימוביץ': אדוני יושב ראש הקואליציה, אני מאחלת לך שבקדנציה הבאה שלך – אתה יודע מה, לא אאחל לך את זה.

שלי יחימוביץ': אני מאחלת לך את זה אישית, אבל פוליטית לא.

שלי יחימוביץ': רציתי לאחל לך שתהיה שר.

שלי יחימוביץ': בסופו של דבר, גם מי שיושב היום בקואליציה ומשרת במידה רבה את רצונות הממשלה, יכול להיות שיום אחד הוא יהיה באופוזיציה.

שלי יחימוביץ': יש אפשרות כזאת.

שלי יחימוביץ': אז בואו נחשוב על עצמנו היום לא כמשרתיהם של חברינו בממשלה, אלא כחברי כנסת שצריכים לגונן על כבודה של הכנסת.

שלי יחימוביץ': יכול להיות שנישאר חברי כנסת עוד כמה קדנציות, ואולי לא, אבל בכל מקרה מוטל עלינו התפקיד לשמור על כבודה של הכנסת.

שלי יחימוביץ': היעדר המגבלה היא כאילו כלום של כלום ואיש הישר בעיניו יעשה.

דוד טל: אני מודה לכם.

דוד טל: אני עובר להצבעה.

דוד טל: מי בעד לקבל את ההשגה של חברי הכנסת גדעון סער, שלי יחימוביץ ודב חנין?

דוד טל: הצבעה בעד ההשגה – 9 נגד – 9 ההשגה לא אושרה

דוד טל: תודה.

דוד טל: התוצאה היא תשעה נגד ותשעה בעד.

דוד טל: אשר על כן, ההצעה נופלת.

דוד טל: כן, חבר הכנסת סער.

גדעון סער: אדוני היושב ראש, ביקשתי ממך לפני ההצבעה לקיים הצבעה שמית.

גדעון סער: לא נעתרת, על כן אני - - -

דוד טל: סליחה, אדוני.

דוד טל: אתה אומר דברים שלא היו ולא נבראו.

גדעון סער: יכול להיות שאדוני לא שמע אותי.

גדעון סער: אין לי דבר נגד אדוני.

דוד טל: הייתה בקשה כזאת?

דוד טל: לא שמעתי.

גדעון סער: לא שמעת אותי.

גדעון סער: אני מבקש לקיים רביזיה, ואני מבקש לקיים הצבעה שמית.

דוד טל: טוב.

דוד טל: רבותיי, אנחנו מצביעים הצבעה שמית על הרביזיה.

דוד טל: הצבעה אלי אפללו – נגד שלמה מולה – נגד יואל חסון – נגד שי חרמש (מחליף את חברת הכנסת תירוש) – נגד שלי יחימוביץ – בעד איתן כבל – אינו נוכח יורם מרציאנו – אינו נוכח נאדיה חילו – אינה נוכחת יעקב מרגי (מחליף את חבר הכנסת אזולאי) – נגד אברהם מיכאלי (מחליף את חבר הכנסת נסים זאב) – נגד יעקב מרגי – נגד אלחנן גלזר (מחליף את חבר הכנסת גלנטי) – נגד יצחק זיו – נגד מאיר פרוש - בעד גדעון סער – בעד ראובן ריבלין – בעד יולי אדלשטיין – בעד ליה שמטוב (מחליפה את חברת הכנסת טרטמן) – בעד דוד רותם (מחליף את חבר הכנסת אילטוב) – בעד אורי אריאל – בעד אליהו גבאי – בעד יוסי ביילין (מחליף את חברת הכנסת גלאון) – בעד אחמד טיבי – אינו נוכח דב חנין (מחליף את חבר הכנסת ברכה) – בעד

דוד טל: התוצאות הן 11 בעד הרביזיה 10 נגד הרביזיה.

דוד טל: אשר על כן, הרביזיה מתקבלת.

דוד טל: נדחה את מועד ההצבעה, אדוני יושב ראש הקואליציה?

אלי אפללו: כן, אני מבקש לדחות את מועד הרביזיה.

שלי יחימוביץ': למה לא עכשיו?

דוד טל: זו בקשה של יושב ראש הקואליציה.

דוד טל: אני לא יכול לסרב לה.

גדעון סער: אדוני, לפני שאתה מחליט, אני רוצה לשאול את היועצת המשפטית:

גדעון סער: האם אחרי שהתקבלה רביזיה על החלטת ההשגה - רביזיה שאומרת שהולכים להצביע עוד פעם על ההשגה עצמה - האם ניתן לפצל את ההצבעה הזאת?

דוד טל: לפני שאת עונה, אני רוצה להזכיר לידידי, חבר הכנסת סער, בתוקף תפקידך כיושב ראש סיעת הליכוד, כשחבר הכנסת השר בר-און ישב על הכיסא הזה - - -

גדעון סער: לא הייתי מפסיד בהצבעות.

גדעון סער: השאלה לא רלוונטית.

גדעון סער: כיושב ראש קואליציה לא הייתי מפסיד.

דוד טל: היא מאוד רלוונטית.

דוד טל: תבעתי מכם אז – כשהייתי אפילו בקואליציה - לקיים את זה בסמוך, ושלא יינתן ליושב ראש הוועדה להחליט על הזמן שהוא יחשוב לנכון, ואתם התנגדתם לזה.

דוד טל: לכן, אני לא מאפשר ליועצת המשפטית לענות.

גדעון סער: למה?

דוד טל: אני לא מאפשר.

גדעון סער: איך אתה יכול לא לאפשר?

דוד טל: אני מנהל את הישיבה ולא מאפשר.

דוד טל: רבותיי, אנחנו עוברים להשגה של חבר הכנסת יולי אדלשטין באותו נושא.

דוד טל: הוא מבקש באישור יושבת ראש הכנסת.

אלי אפללו: אני מבקש לא להצביע על זה.

גדעון סער: איך אפשר?

גדעון סער: היה דיון.

דוד טל: אדוני, צריך להצביע.

דוד טל: לאחר מכן אדוני יכול לבקש רביזיה או כל דבר אחר.

דוד טל: אני מזכיר לכם, ההשגה של חבר הכנסת יולי אדלשטיין, שבמקום "בתיאום עם יושב ראש הכנסת" יבוא "באישור יושב ראש הכנסת".

דוד טל: אדוני רוצה הצבעה שמית?

יולי יואל אדלשטיין: לא, הצבעה רגילה.

דוד טל: בסדר.

דוד טל: מי בעד הצעתו של חבר הכנסת אדלשטיין?

דוד טל: הצבעה בעד ההשגה – 11 נגד – 10 ההשגה אושרה.

דוד טל: תודה רבה.

דוד טל: 11 בעד קבלת ההשגה, 10 נגד ההשגה.

אלי אפללו: אני מבקש רביזיה, אבל לא נצביע עכשיו.

דוד טל: טוב.

דוד טל: תודה רבה, רבותיי.

יולי יואל אדלשטיין: אם מישהו מחברי הקואליציה רק יפתח את הפה ששר זה עונה או שר אחר עונה - - -

אלי אפללו: אתה מאיים עליי?

יולי יואל אדלשטיין: לא, אני רק מודיע לך.

יולי יואל אדלשטיין: אני לא מאיים.

יולי יואל אדלשטיין: אחר כך באים בטענות למזכירות.

דוד טל: חבר הכנסת אפללו, מה קרה?

דוד טל: ההצעות האלה הן לא דברים נוראים.

ראובן ריבלין: אדוני היושב ראש, החלטתך היא החלטה, והיא נתקבלה.

ראובן ריבלין: אני רוצה להעיר שאדוני יכול לקבוע מתי תתקיים הרביזיה.

ראובן ריבלין: משהצביע על הרביזיה והיא נתקבלה, הכוונה היא להצביע על ההחלטה.

ראובן ריבלין: אדוני יכול לדחות את ההצבעה על הרביזיה, אבל לא טוב יעשה אם אחרי שנתקבלה הרביזיה ידחה את ההצבעה.

דוד טל: תודה רבה.

דוד טל: נער הייתי וגם זקנתי, ולמדתי מרובי ריבלין יותר מאשר כולם.

דוד טל: מה שעשיתי עכשיו למדתי מרובי ריבלין.

דוד טל: הקמת וועדת משנה לנושא אבטחת חברי הכנסת

דוד טל: אנחנו עוברים לוועדת משנה לנושא אבטחת חברי הכנסת, על פי בקשתו של קצין הכנסת שחושב שנכון וראוי שתקום ועדה כזו בוועדת הכנסת.

דוד טל: אני רוצה להזכיר שבעבר הייתה קיימת ועדה כזאת בוועדת הכנסת, והיא דנה בכל הנושאים הביטחוניים של חברי הכנסת בחו"ל ובכל מקום.

דוד טל: אני רוצה להציע שחברי הוועדה יהיו שלושה: חברי הכנסת כבל, סער ויושב ראש הוועדה.

גדעון סער: אדוני היושב ראש, אם היה אפשר למצוא לוועדה חבר בסיעת אופוזיציה במקומי, הייתי מודה לאדוני.

דוד טל: אבל אתה יושב ראש האופוזיציה.

גדעון סער: נכון, אבל אני קצת עמוס.

גדעון סער: אני בעד חבר הכנסת אורי אריאל.

דוד טל: אם כן, חברי הכנסת אורי אריאל, איתן כבל ויושב ראש הוועדה ישמשו כוועדת משנה לענייני ביטחון חברי הכנסת, על פי בקשתו של קצין הכנסת.

דוד טל: יושב ראש ועדת הכנסת ישמש כיושב ראש ועדת המשנה.

דוד טל: מי בעד?

דוד טל: הצבעה בעד – פה אחד נגד – אין ההצעה אושרה

דוד טל: תודה, אישרנו את הרכב הוועדה, על פי בקשתו של קצין הכנסת.

דוד טל: קביעת ועדות לדיון בהצעות החוק הבאות: הצעת חוק לתיקון פקודת בתי הסוהר (תיקון – אישור תקן כליאה), התשס"ז-2006, של חבר הכנסת יצחק לוי.

דוד טל: הצעת חוק לתיקון פקודת התעבורה (מס' 87) (חזקת אמינות למידע המופק ממכשירי אכיפה), התשס"ח-2008.

דוד טל: אנחנו עוברים לנושא הבא, קביעת ועדת לדיון בהצעות החוק הבאות.

דוד טל: הצעת חוק לתיקון פקודת בתי הסוהר (תיקון – אישור תקן כליאה), התשס"ז-2006, של חבר הכנסת יצחק לוי.

דוד טל: נשמעו הצעות להעביר את הצעת החוק לוועדת החוץ והביטחון ולוועדת הכנסת.

דוד טל: המלצת הלשכה המשפטית היא ועדת פנים והגנת הסביבה.

דוד טל: יש התייחסויות?

דוד טל: יושב ראש הקואליציה?

דוד טל: יושב ראש האופוזיציה?

אלי אפללו: אני מציע את ועדת החוץ והביטחון.

שלי יחימוביץ': איזה חוץ וביטחון?

שלי יחימוביץ': זה קלאסיקה של פנים.

אלי אפללו: אבל אני יכול לומר את דעתי.

אלי אפללו: למה את כועסת עליי?

דוד טל: מה אדוני מציע?

אלי אפללו: ועדת החוץ והביטחון.

דוד טל: ועדת החוץ והביטחון, והלשכה המשפטית מציעה את ועדת פנים והגנת הסביבה.

דוד טל: נצביע בין ההצעה להעביר את זה לוועדת החוץ לבין ההצעה להעביר את זה לוועדת הפנים.

דוד טל: מי בעד העברת הצעת החוק לוועדת החוץ והביטחון?

איתן כבל: הוא חוזר בו.

דוד טל: אתה חוזר בך?

דוד טל: אז אני מעלה להצבעה רק את ההצעה להעביר את הנושא לוועדת הפנים והגנת הסביבה.

דוד טל: מי בעד?

דוד טל: הצבעה בעד ועדת הפנים והגנת הסביבה – רוב נגד – אין אושרה ועדת הפנים והגנת הסביבה.

דוד טל: תודה.

דוד טל: נעביר את הנושא לוועדת הפנים והגנת הסביבה.

דוד טל: אנחנו עוברים להצעת החוק לתיקון פקודת התעבורה.

דוד טל: נשמעו הצעות להעביר את הצעת החוק לוועדת הכלכלה או לוועדת החוקה, חוק ומשפט.

דוד טל: המלצת הלשכה המשפטית היא להעביר את זה לוועדת הכלכלה.

דוד טל: יש התייחסויות או השגות?

דוד טל: לא.

דוד טל: מי בעד העברת הנושא לוועדת הכלכלה?

דוד טל: הצבעה בעד ועדת הכלכלה – רוב נגד – מיעוט אושרה ועדת הכלכלה.

דוד טל: תודה, הנושא יעבור לדיון בוועדת הכלכלה של הכנסת.

דוד טל: קביעת ועדות לדיון בהצעות לסדר היום הבאות: בנושא: "הפסקת פרויקט גבעת זאב החדשה ופרויקטים אחרים בירושלים למרות השקעות ממשלתיות", של חבר הכנסת יעקב כהן.

דוד טל: בנושא: "קיצוץ תקציב המיועד לנכים במוסד לביטוח לאומי", הצעת חברי הכנסת סופה לנדבר ויעקב כהן.

דוד טל: בנושא: "קבלת חיסון שגוי בבית הספר היסודי בגבעתיים", של חברי הכנסת חיים אורון, נאדיה חילו ומשה גפני.

דוד טל: בנושא: "דוח מבקר המדינה על הרשויות המקומיות", של חברי הכנסת אברהם מיכאלי, חנא סוייד, סופה לנדבר, ג'מאל זחאלקה, אברהים צרצור, מאיר פרוש, רונית תירוש, ניסן סלומינסקי ונאדיה חילו.

דוד טל: אנחנו עוברים לנושא הבא, קביעת ועדות לדיון בהצעות לסדר היום.

דוד טל: הנושא הראשון הפסקת פרויקט גבעת זאב החדשה ופרויקטים אחרים למרות השקעות ממשלתיות.

דוד טל: נשמעו הצעות להעביר את ההצעה לוועדת הכספים או לוועדת החוץ והביטחון.

דוד טל: מי בעד העברת הנושא לוועדת הכספים?

דוד טל: מי בעד ועדת החוץ והביטחון?

דוד טל: הצבעה בעד ועדת הכספים – 1 בעד ועדת החוץ והביטחון – 6 ההצעה להעביר את הנושא לדיון בוועדת החוץ והביטחון התקבלה.

דוד טל: תודה, התקבלה ההצעה להעביר את הנושא לוועדת החוץ והביטחון.

דוד טל: הנושא השני הוא קיצוץ תקציב המיועד לנכים במוסד לביטוח לאומי.

דוד טל: נשמעו הצעות להעביר את ההצעה לוועדת הכספים או לוועדת העבודה, הרווחה והבריאות.

דוד טל: מי בעד ועדת הכספים?

דוד טל: מי בעד ועדת העבודה הרווחה והבריאות?

דוד טל: הצבעה בעד ועדת הכספים – רוב בעד ועדת העבודה, הרווחה והבריאות – אין ההצעה להעביר את הנושא לדיון בוועדת הכספים נתקבלה.

דוד טל: תודה, הנושא יעבור לוועדת הכספים.

דוד טל: הנושא השלישי הוא קבלת חיסון שגוי בבית הספר היסודי בגבעתיים.

דוד טל: נשמעו הצעות להעביר את ההצעה לוועדת העבודה, הרווחה והבריאות או לוועדה לזכויות הילד.

דוד טל: מי בעד ועדת העבודה, הרווחה והבריאות?

דוד טל: מי בעד הוועדה לזכויות הילד?

דוד טל: הצבעה בעד ועדת העבודה, הרווחה והבריאות – אין בעד הוועדה לזכויות הילד – רוב ההצעה להעביר את הנושא לדיון בוועדה לזכויות הילד נתקבלה.

דוד טל: תודה, הנושא יעבור לוועדה לזכויות הילד.

דוד טל: אנחנו עוברים לנושא דוח מבקר המדינה על הרשויות המקומיות, של חברי הכנסת מיכאלי ואחרים.

דוד טל: לא נשמעו שום הצעות.

דוד טל: יש אפשרות להעביר את זה לוועדה לביקורת המדינה.

אלי אפללו: זה צריך להיות בוועדת הפנים.

דוד טל: מי בעד העברת הנושא לוועדת הפנים?

דוד טל: הצבעה בעד ועדת הפנים והגנת הסביבה – רוב נגד – מיעוט ההצעה להעביר את הנושא לוועדת הפנים והגנת הסביבה נתקבלה.

דוד טל: תודה, הנושא יעבור לוועדת הפנים.

דוד טל: פניית חברת הכנסת שלי יחימוביץ לדיון בנושא פגיעת מחסום הכנסת ברכב

דוד טל: אנחנו עוברים לנושא הבא, פניית חברת הכנסת שלי יחימוביץ לדון בנושא פגיעת מחסום הכנסת ברכב.

דוד טל: חברת הכנסת יחימוביץ, בבקשה.

שלי יחימוביץ': אדוני היושב ראש, הסיכום היה שהאדם בא לוועדה ומספר את הסיפור.

דוד טל: גברתי, את צודקת.

דוד טל: כפי שהסמכתם אותי, באתי בדברים עם מנכ"ל הכנסת ועם קצין הכנסת.

דוד טל: שניהם אמרו לי - - -

שלמה מולה: אפשר לקבל פרטים על האירוע?

דוד טל: הייתי צריך להביא את ההשגות שלהם לכאן, אבל גם קצין הכנסת וגם מנכ"ל הכנסת ביקשו להיות שקופים, להציג את כל העניין מתחילתו עד סופו.

דוד טל: חשבתי שהיות שהם עומדים על זה שהם רוצים לבוא, אז קיבלתי.

דוד טל: אני חושב שזה הדבר הטוב ביותר.

דוד טל: חברת הכנסת יחימוביץ, תזכירי לחברי הכנסת במה מדובר ולאחר מכן קצין הכנסת יציג את דבריו.

שלי יחימוביץ': אנחנו על אירוע שבו שני כלי רכב נכנסו לכנסת, באחד היה חבר הכנסת גדעון סער ובזה שאחריו הייתה מנהלת הסיעה, עליזה.

שלי יחימוביץ': הותקן מחסום חדש, שעולה מן הקרקע, ככל הנראה בלי ההיתרים הנדרשים, אלא אם יספרו כאן אחרת.

שלי יחימוביץ': במהלך המעבר של כלי הרכב שבו הייתה עליזה מישהו לחץ על הכפתור, המחסום עלה והרכב נחבט קשות.

שלי יחימוביץ': עליזה נפגעה, יצאה מהרכב, השתרעה על הקרקע – ככל הנראה התעלפה.

שלי יחימוביץ': בקיצור, הייתה תאונה לכל דבר.

שלי יחימוביץ': דרך אגב, אם היה שם הולך רגל זה היה יכול להסתיים באופן הרבה יותר חמור.

שלי יחימוביץ': ביקשתי לדבר על העניין כיוון שהייתה תחושה, לפחות על פי מה שדווח בכתבתו של נדב פרי בערוץ 10, שהבדיקה לא נעשתה כראוי.

שלי יחימוביץ': מי שמונה לחקור את העניין היה פקוד של מי שלחץ על הכפתור, וכן הלאה וכן הלאה.

שלי יחימוביץ': היה עוד דבר אחד, שמאוד צורם לי.

שלי יחימוביץ': כנראה שבמקום נשמעו קריאות להזמין אמבולנס, ומיד היסו את מי שרצה להזמין אמבולנס.

שלי יחימוביץ': אמרו: לא, לא צריך אמבולנס, בבחינת בואו נכבס את הכביסה המלוכלכת בפנים.

שלי יחימוביץ': אני חושבת שאף שהפרשה הסתיימה בלי פגיעות של ממש, אולי צריך להסיק ממנה מסקנות ולעשות את עבודת המשמר יותר שקופה.

דוד טל: תודה, גברתי.

דוד טל: חבר הכנסת אפללו, בבקשה.

אלי אפללו: מצד אחד, אני חושב שהמקרה הוא חמור ולא הייתי רוצה להמעיט בערכו.

אלי אפללו: אני בטוח שעליזה נפגעה.

אלי אפללו: אבל מפה עד להאשים את משמר הכנסת שהם רוצים לטייח - אני מטיל בזה ספק רב.

אלי אפללו: משמר הכנסת עושה עבודתו נאמנה, ואין לי ספק שהדבר הזה לא יכול להיות, שמטייחים או לכבס כביסה מלוכלכת בבית.

אלי אפללו: אני חושב שלא ראוי להעלות את זה, בגלל העבודה החרוצה שהם עושים פה.

אלי אפללו: זה לא ראוי.

דוד טל: רבותיי, כשדיברתי עם קצין הכנסת אמר לי: אני שקוף, אבוא לוועדה.

דוד טל: הוא רוצה לבוא ולהציג את הדברים.

אלי אפללו: אבל להאשים אותם שהם רוצים לכבס כביסה מלוכלכת בתוך הבית - - -

שלי יחימוביץ': אדוני היושב ראש, אני לא יודעת אם היא מסכימה, אבל אני רוצה להציע לך שתאפשר לעליזה לספר מה קרה.

דוד טל: היא מסרבת.

דוד טל: קצין הכנסת, העלו פה כמה שאלות אז מבקש שבהצעת הדברים שלך תנסה להשיב מדוע לא הוזמן אמבולנס.

דוד טל: אני גם רוצה לשאול שאלה מהפן הבטיחותי.

דוד טל: בדרך כלל, מתקנים כאלה צריכים לקבל את אישור משרד העבודה, והשאלה אם היו אישורים כאלה למתקן הזה או שטרם התקבלו אישורים.

יצחק שד"ר: אתן קצת פרטים טכניים.

יצחק שד"ר: אתייחס למה שהיה בכתבה, ואנסה לשרטט בדיוק מה היה.

יצחק שד"ר: המחסום הזה שיוצא מתוך הקרקע הוא לא ראשון בארץ או בעולם, והוא נבנה כדי לעצור רכב מתפרץ.

יצחק שד"ר: הוא הוקם על ידי חברת אפקון, ולא קיבל אישור הפעלה.

יצחק שד"ר: הוא חובל על ידי גורם כלשהו.

יצחק שד"ר: המחסום הזה היה צריך לעבוד בצורה לא שכיחה, אבל קיימת.

יצחק שד"ר: בדרך כלל המחסום הזה עובד כך שמגיעים עד אליו, ואז הוא יורד.

יצחק שד"ר: כיוון שיש פה תנועה אחרת של אנשים, המחסום הזה צריך לעבוד רק כשפורצים את המחסום הראשון, המנהלי, כדי לאפשר תנועה חופשית לתוך הכנסת.

יצחק שד"ר: יש חיישן שצריך להפעיל את זה.

יצחק שד"ר: מישהו טיפל בחיישן הזה וקשר אותו עם אזיקון.

שלי יחימוביץ': אחרי ההתקנה?

יצחק שד"ר: כן, ועוד לפני שקיבל אישורי הפעלה.

שלי יחימוביץ': בזדון?

יצחק שד"ר: אני לא יודע.

יצחק שד"ר: אני מניח שמישהו התעסק עם זה ולא ידע איך לחבר.

דוד טל: בכל פינה בכנסת יש מצלמות.

יצחק שד"ר: המצלמות לא רואות מי טיפל.

דוד טל: ראו את עליזה ואת אנשי המשמר.

יצחק שד"ר: זה משום שאם מישהו טיפל, הגוף הסתיר את העמוד שעליו החיישן.

דוד טל: גם אם הוא הסתיר, אחר כך הוא הלך ואפשר לעקוב.

יצחק שד"ר: אבל לא יודעים מתי כי לא רואים את האזיקון.

יצחק שד"ר: רואים מי עומד ליד העמוד הזה, ועומדים עשרות אנשים ליד העמוד.

יצחק שד"ר: בהשתלשלות הדברים, כאשר המחסום הזה הופעל על-ידי החברה שהתקינה אותו ללא אישור, קיבלו הנחיה להשבית אותו.

יצחק שד"ר: ביום האירוע סגן מפקד משמר הכנסת, כאשר הוא תידרך את האנשים, קיבל אינפורמציה על הליקויים והלך עם הטכנאי לבדוק מה התקלה.

יצחק שד"ר: אז הם ראו שהחישן מחובר עם אזיקון.

יצחק שד"ר: היה איזשהו דין ודברים ובטעות – אני אומר שזה בטעות, וזה צוין גם בדוח שלי - אפשרו כניסה של רכבים טרם וידוא מוחלט שהמערכת מושבתת.

יצחק שד"ר: המערכת הופעלה כדי לבדוק מה קרה, היא לא הופעלה כדי לעבוד.

דוד טל: זאת אומרת, אתה אומר שלא הסיטו את התנועה לכיוון אחר ובדקו.

יצחק שד"ר: לא, באותו רגע הנתיב הזה נפתח לתנועה מבלי שוידאו שהמערכת משובתת.

יצחק שד"ר: חבר הכנסת סער קיבל את האישור לעבור ואחריו עליזה עברה, ואז היא נחבלה.

יצחק שד"ר: מכיוון שהחישן היה מחובר עם אזיקון ולא תיקנו, הטכנאי של החברה בטעות נשען על העמוד, וזה הפעיל את המחסום ופגע בעליזה, בדיוק כמו שתיארת.

יצחק שד"ר: זה היה קשה, ואני חושב שהיא סובלת עד היום.

יצחק שד"ר: עד כאן פרטי האירוע.

יצחק שד"ר: אני הייתי הקצין הבודק.

יצחק שד"ר: אותו יוני, שמופיע עלום שם בכתבה של נדב – הוא עזב את המשמר ויש לו תביעה משפטית על זה נגד הכנסת - לא היה שם בכלל.

יצחק שד"ר: יוני אף פעם לא אמר אף פעם שהוא הציע למישהו להזמין אמבולנס.

יצחק שד"ר: בסוף, בהפקת הלקחים, הוא אמר שצריך היה להזמין אמבולנס.

שלי יחימוביץ': אבל למה לא הוזמן אמבולנס מלכתחילה?

יצחק שד"ר: אני יכול להגיד לך מה שאני יודע.

יצחק שד"ר: לפי דברי האנשים, הציעו לעליזה אמבולנס והיא אמרה שהיא מעדיפה שבעלה יבוא לקחת אותה.

יצחק שד"ר: בדיעבד, זה שיקול מוטעה, צריך היה להזמין אמבולנס.

יצחק שד"ר: אין על זה ויכוח בכלל, אבל לא היה איש שהציע להזמין אותו.

דוד טל: ולא היה איש שסירב להזמין אמבולנס?

גדעון סער: במצב כזה לא שואלים את מי שנפגע אם להזמין או לא להזמין.

שלי יחימוביץ': אפילו ארשה לעצמי לנחש שאם חבר כנסת היה נפגע, יכול להיות שכן היו מזמינים אמבולנס.

יצחק שד"ר: אני רוצה לחלק בין עובדות, כמו ששודרו בכתבה, לבין שיקול דעת.

יצחק שד"ר: בעובדה, לא הציע אף אחד להזמין אמבולנס.

יצחק שד"ר: בשיקול דעת, היה צריך להזמין אמבולנס.

יצחק שד"ר: את זה אני אומר בהפקת הלקחים.

יצחק שד"ר: אין על זה ויכוח וזה נכנס לנוהל אצלנו, שבכל תאונה הכי קלה עם פגיעה פיזית יוזמן אמבולנס.

יצחק שד"ר: מונתה על-ידי הכנסת חברת שפרן, שבראשה עומדים רפי מלכא וראובן חזק, שנדמה לי שאין איש שמערער על יושרם.

יצחק שד"ר: היא בדקה את האירוע לאחר הבדיקה שלי.

דוד טל: למה אדוני היה צריך חברה נוספת לאחר הבדיקה של אדוני?

דוד טל: אם סברתם שנכון היה שזה ייבדק, אולי היה כדאי שלא אתם תבדקו ותעבירו את זה לבדיקה חיצונית.

יצחק שד"ר: לא סברתי שצריך היה לבדוק מבחוץ, כי אני חושב שבדקתי את זה ביסודיות.

יצחק שד"ר: אותו יוני טען שטייחתי או נתתי גיבוי לסגן שלי, ולכן הוזמנה חברה חיצונית כדי לבדוק את העניין הזה.

יצחק שד"ר: שמחתי מאוד שהיא נכנסה.

יצחק שד"ר: ברשותכם, אני רוצה לקרוא מתוך הדוח של החברה.

יצחק שד"ר: "בבדיקת התאונה שארעה לגברת בראשי לא מצאנו כל חשד או סימן להטיית עדויות, טיוח או שחיתות.

יצחק שד"ר: התקלה אירעה בגין מנגנון החישן שהושחת על-ידי מאן דהוא בשוגג, ומבלי שדווח על כך".

יצחק שד"ר: הם קובעים: "לראות בחברה הגורם האחראי לתקלה".

דוד טל: התקלה הזו הייתה ידועה טרם ההפעלה באותו יום שבו עליזה נפגעה?

יצחק שד"ר: כן, והייתה הנחיה מפורשת לוודא שזה מושבת.

יצחק שד"ר: הוא הופעל כדי לבדוק מה קרה.

יצחק שד"ר: אני רוצה לקרוא מתוך הדוח על הקצין הבודק.

יצחק שד"ר: "קצין הכנסת מינה מיידית את קצין ההדרכה, אלי חוג'ה" – זה שלכאורה היה הקצין הבודק – "לבדוק מי התקין את האזיקון, וכן מינה בנפרד את קצין הבטיחות לבדוק את ההיבטים הטכניים.

יצחק שד"ר: קצין הכנסת הגיש דוח מסכם ליושבת ראש הכנסת".

יצחק שד"ר: אלי חוג'ה לא היה קצין בודק.

יצחק שד"ר: הוא בדק היבט אחד - וחקר את האנשים - דרך המצלמות, לבדוק מי התקין את האזיקון, זה הכול.

יצחק שד"ר: זה מצוין בדוח שהיה אצל נדב פרי ביד.

דוד טל: אבל היה קצין בודק?

יצחק שד"ר: אני הקצין הבודק.

יצחק שד"ר: אני קורא מתוך הדוח.

יצחק שד"ר: "כאשר ההתקנות הפיזיות של השערים השונים, לרבות - - - אלה אותם מחסומים - הותקנו במהלך החודשים יוני-יולי 2006, התקנות אלה נבדקו על-ידי מפקחים ויועצים שונים ואושרו כרכיבים נפרדים.

יצחק שד"ר: האישור להפעלת השער כמכלול לא ניתן על-ידי יועצים ולא על-ידי קצין הכנסת".

יצחק שד"ר: זה בניגוד למה שנאמר בכתבה.

יצחק שד"ר: "לא ניתן אישור להפעיל את השער, ולכן האחראים הם הטכנאים שהפעילו את זה".

שלי יחימוביץ': מה זאת אומרת, הטכנאים מחליטים?

שלי יחימוביץ': להפיל על הטכנאי.

יצחק שד"ר: הוא הפעיל מבלי להגיד לנו בכלל.

יצחק שד"ר: אתן לך את צילום הדוח.

גדעון סער: אדוני היושב ראש, אני חושב שהיה צורך לקיים דיון אחרי שהדוח מונח על שולחן חברי הוועדה.

שלי יחימוביץ': מן הסתם, יש עוד חלקים בדוח.

דוד טל: אני רוצה להזכיר לכם שבקשת הוועדה ממני הייתה לבוא בדברים עם הגורמים הרלוונטיים ולשמוע את דעתם.

דוד טל: הייתי אמור להביא רק את דעתם, כפי שיעבירו אותה אליי.

דוד טל: אם חברי הכנסת היו משתכנעים, היינו רואים את העניין כסגור.

דוד טל: במידה שלא ישתכנעו – כך קבענו בדיון הקודם – נביא את הגורמים הרלוונטיים.

דוד טל: כאמור, הגורמים הרלוונטיים ביקשו ממני להופיע בפני הוועדה.

דוד טל: אני חושב שאף לא נייר אחד בכנסת חסום וחסוי בפני חברי הכנסת.

גדעון סער: מקיימים בזה דיון.

דוד טל: אדוני, אם חבר כנסת מסוים ירצה להמשיך לדוש בנושא אחרי שהוא יקבל את הדוחות, הוועדה הזאת לא סגורה בפני גילוי האמת.

יצחק שד"ר: אין לי בעיה להביא את הדוחות.

יצחק שד"ר: הכתבה נעשתה על סמך הדוח הזה, של שפרן.

יצחק שד"ר: זה היה אצל נדב פרי ביד.

יצחק שד"ר: אני מתייחס וקורא רק סעיפים - - -

דוד טל: איך קיבל את זה נדב פרי ביד וחברי הכנסת לא קיבלו ביד?

יצחק שד"ר: אני מניח שהוא לא יגיד לנו.

גדעון סער: יש חיסיון מקורות.

יצחק שד"ר: אני מתייחס רק לנושאים שהופיעו בכתבה.

יצחק שד"ר: חברת הכנסת יחימוביץ אמרה שהיא ביקשה את הדיון על סמך הכתבה.

יצחק שד"ר: נדב פרי אומר שקצין הכנסת מכהן בתפקיד כבר שבע שנים – דרך אגב, זה שמונה שנים – כך לדוגמה, כששד"ר מחליט שצריך למגן את כניסת כלי הרכב למשכן הוא גם מבצע.

יצחק שד"ר: עובדה, בשנת 2006 הותקנו עמודי ביטחון מיוחדים, שנטועים בקרקע ומתרוממים, שצריך על מנת לבלום רכב עוין.

יצחק שד"ר: הכל טוב ויפה כמעט, מערכת עמודי הביטחון החלה להיות מופעלת עוד בטרם קיבלה את האישורים הנדרשים.

יצחק שד"ר: נכון.

יצחק שד"ר: קצין הכנסת לא נתן לזה אישור, זה דוח שפרן.

יצחק שד"ר: לכן אני מתייחס לדוח שפרן.

יצחק שד"ר: אם הוא כותב שאלי חוג'ה הוא איש המשמר שמונה לחקור את התקרית, אלי חוג'ה כפוץ לקצין האג"ם גריף.

יצחק שד"ר: אני קורא לכם מתוך הדוח.

יצחק שד"ר: אלי חוג'ה לא מונה כקצין בודק, הוא מונה לבדוק היבט פלילי אחד, האזיקון.

דוד טל: ומה הייתה המסקנה שלו?

יצחק שד"ר: הוא לא מצא.

יצחק שד"ר: היו למעלה מ-20 חשודים, הטכנאים והמאבטחים שעמדו על יד זה, ההמלצה הייתה לא להעביר לביקורת פלילית של המשטרה.

דוד טל: השאלה אם לא היה נכון, ראוי ורצוי שקצין הכנסת או מי מטעמו יבדוק את כל האנשים, גם אם מדובר ב-20 אנשים.

דוד טל: אולי צריך היה לבדוק מי מהם, בזדון או לא בזדון, עשה את זה.

יצחק שד"ר: בדקנו.

יצחק שד"ר: הדבר היחיד שנשאר לנו זה להעביר אותם למשטרה או להעביר אותם פוליגרף.

יצחק שד"ר: החלטנו לא לעשות את זה.

יצחק שד"ר: לא מצאנו מי עשה את זה.

יצחק שד"ר: זה מה שאלי חוג'ה בדק.

יצחק שד"ר: הוא לא מונה כקצין בודק.

דוד טל: הטענה שמונה קצין בודק, שהוא פקוד של הנבדק, לא נכונה.

גדעון סער: רציתי לשאול את קצין הכנסת מדוע לא הוזמנה המשטרה.

גדעון סער: בדרך כלל, בתאונות דרכים שיש בהן פצוע או נפגע הנוהל הוא שמזמינים משטרה.

גדעון סער: האם העניין הזה נשקל, ואם לא – מדוע לא?

יצחק שד"ר: זה לא נשקל באותו רגע.

יצחק שד"ר: גם בדיעבד אני חושב שלא צריך היה להזמין את המשטרה.

יצחק שד"ר: לא היה פה משהו שהמשטרה צריכה לחקור, למעט אולי מי התקין.

יצחק שד"ר: אנחנו יודעים מה שקרה.

יצחק שד"ר: בדוח שלי, כקצין בודק ליושבת ראש הכנסת, כתבתי שהאחריות היא שלנו, שפתחנו את הדלך הזאת.

יצחק שד"ר: אין שאלה לחקור מה קרה, אנחנו יודעים בדיוק מה קרה.

גדעון סער: האם אתה מודע לזה שבתאונות דרכים שיש בהן נזק גוף זה פק"ל שמשטרה מגיעה וחוקרת?

יצחק שד"ר: כן.

דוד טל: זו שאלה רטורית.

דוד טל: קצין הכנסת לא יודע את זה?

דוד טל: אדם מן הישוב יודע את זה.

גדעון סער: אבל התשובה שלו הייתה שלא היה מה לחקור.

דוד טל: הוא אמר שאז זה לא נשקל, ובדיעבד הוא חושב - - -

גדעון סער: האם היה מה לחקור או לא היה מה לחקור, השאלה הזאת יכולה להיות נתונה לדעת מי שמזמינים אותו.

גדעון סער: דהיינו, משטרת ישראל.

יצחק שד"ר: אפשר להתווכח אם צריך היה להזמין משטרה.

יצחק שד"ר: אני אומר לך באחריות מלאה וללא צל של ספק, שאי הזמנת המשטרה לא נבעה מטשטוש או מהסתרה של משהו.

יצחק שד"ר: זאת הנקודה.

יצחק שד"ר: אני רוצה לסיים במשפט אחרון מהדוח: לפי לדעתנו, לא היה בהתנהלות קצין הכנסת וקצין האג"ם, יוסף גריף, דבר שנועד לטשטש עובדות וממצאים ולמרוח את החקירה.

יצחק שד"ר: זה כתשובה לסיפורים האפלים מתוך משמר הכנסת ולכתבה שעליה הדיון מתבסס.

דוד טל: תודה רבה.

דוד טל: אדוני יכול לומר לי האם דוח שפרן קבע שהעברה לנתיב אחר לא נעשתה, ושהטענה שלכם שהתנועה הוסטה לא נכונה?

יצחק שד"ר: בפועל, התנועה לא הוסטה, למרות שכל מי שהיה במקום, עשרות אנשים – אני לא הייתי במקום - העידו שהתנועה הוסטה.

יצחק שד"ר: במצלמות לא רואים שהתנועה הוסטה.

יצחק שד"ר: אין ויכוח בכלל שהתנועה נפתחה בציר הזה ללא וידוא מספיק שהמערכת מושבתת.

דוד טל: תודה.

דוד טל: רבותיי חברי הכנסת, יש מישהו שרוצה להעיר משהו?

דוד טל: בבקשה, חבר הכנסת כבל.

איתן כבל: רציתי לשאול את קצין הכנסת, גם כשאתה מציג את הדברים, נראה שאולי היה בסדר, ליד הבסדר.

איתן כבל: יכול להיות ששום דבר לא נעשה מתוך כוונה לפגוע, ואני גם מניח ששום דבר, חס וחלילה, לא נעשה מתוך כוונה לפגוע.

איתן כבל: השאלה המתבקשת, האם הופקו הלקחים והאם נקבעו כללים ברורים לגבי הפעולות שמערכת הביטחון של הכנסת יודעת היום, כדי שמקרים מהסוג הזה לא יחזרו על עצמם?

דוד טל: קודם כול, הוא אמר שהייתה ישיבה והופקו הלקחים.

דוד טל: מעבר לכך, יש נושאים מסוימים שהוא אומר: אני, הקודקוד, מקבל על עצמי את האחריות.

דוד טל: הוא מקבל את זה על עצמו, הוא לא מסתיר דבר.

דוד טל: התבקשתי לומר לפרוטוקול שעליזה בראשי סירבה להתייחס, על-פי הצעת עורך הדין, היות שיכול להיות שהנושא הזה יתברר במערכת המשפט.

דוד טל: עוד שאלות?

דוד טל: בבקשה.

אלחנן גלזר: אדוני היושב ראש, האם זה באמת קרה?

אלחנן גלזר: זה נשמע לי יותר בדותא מנושא האינדיאנים אפילו.

דוד טל: נדב פרי, תעביר אליו את הדיסק, שיראה את הדברים.

יצחק שד"ר: התאונה הייתה.

יצחק שד"ר: עליזה נפגעה.

דוד טל: מי שראה את זה בכתבה של ערוץ 10 יכול היה להתרשם מחלמאות בכל ההתנהלות בקטע הצר הזה.

דוד טל: יש עוד הערות?

דוד טל: אין, תודה.

דוד טל: אני נועל את הישיבה.